La sékirité alimantèr ? Sa i vo pou nou galman ! - Oté - Infos La Réunion\nLa sékirité alimantèr ? Sa i vo pou nou galman !\nJustin / 7 novanm 2019\nMardi moi t’apré ékout in radyo é sirtou sak téi intérèss amoin son biltin d’informasyon. Pou kosa moin t’apré akout sa ? pars néna in bonpé nouvèl lé riskab éspasé dsi la tèr é forsé k’sa i intérèss amoin. Ni pé site inn-dé : Dabor zéléksyon dann la Répiblik Maurice, épizapré la kanpagn éléktoral dann GB an souétan BOJO i gingn son rès trankil. Dizon karéman laktyalité la fin d’lané 2019 la pa vid é la pa tris konm in zour san pin.\nMé oila ké mi antann in nouvèl i shatouye mon zorèye : sé la késtyonn riz épi son konsomastyon isi La Rényon. Pass dsi lo problèm la kalité, pass ankor dsi l’éta d’o marshé, pass dsi d’ot zafèr ankor. Mé oila ké lo zoinalis i di, isi shé nou, i ansèrv 45000 tonn do ri shak ané. Zot va dir amoin sa lé énorm é an plis ni pé pa dir nou néna vréman in prodiksyon mé oila :\n- Do riz i pé plant La Rényon é mèm zordi néna désèrtin planter i plant bann kiltir la.\n- Dori bio i pé planté sa konm dann désèrtin péi, akoz pa isi ?\n- Koméla kisoi dann Vietnam, kisoi dan La chine, kisoi ankor Madégaskar sansa dann l’afrik dé l’ouest i plant dori koméla é avèk in for rannman é avèk tout sort bon-bon téknik.\n- Arzout èk sa néna la tèr lé pa kiltivé é akoz pa plant dori ? I paré néna 7000 éktar la tèr abandoné zordi.\nAnplis ké sa, sète afèr-la i intérèss amoin bien pars nout parti i anparl la sékirité alimantèr - é li la pa atann Macron pou sa,-é li la pa atann non pli bann profète dé malèr apré di partou dori i pous pa isi.\nMé tardra viendra bann plantèr La Rényon va amontr in pé nou lé pa plis, nou lé pa moins, réspèkt anou. La tèr, sa lé konm nout momon é la tèr i lèss pa son bann zanfan tonbé.